SK Úradný vestník Európskej únie L 139/28

ROZHODNUTIE KOMISIE

z 25. mája 2007

o nezaradení tiodikarbu do prílohy I k smernici Rady 91/414/EHS a odňatí povolení pre prípravky na ochranu rastlín obsahujúce túto látku

[oznámené pod číslom K(2007) 2165]

(Text s významom pre EHP)

(2007/366/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 štvrtý pododsek,

keďže:

(1) V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov nasledujúcich po oznámení tejto smernice povoliť uvedenie na trh na svojom území prípravkov na ochranu rastlín obsahujúcich účinné látky, ktoré nie sú uvedené v prílohe I k tejto smernici a ktoré sú už na trhu dva roky po dátume oznámenia tejto smernice, zatiaľ čo sa tieto látky v rámci pracovného programu postupne preskúmavajú.

(2) V nariadeniach Komisie (ES) č. 451/2000 (2) a (ES) č. 703/2001 (3) sa ustanovujú podrobné pravidlá vykonávania druhej etapy pracovného programu uvedeného v článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. Tento zoznam obsahuje tiodikarb.

(3) Účinky tiodikarbu na ľudské zdravie a životné prostredie boli posúdené v súlade s ustanoveniami nariadenia (ES) č. 451/2000 a nariadenia (ES) č. 703/2001 na rad použití navrhnutých oznamovateľom. Okrem toho sa v týchto nariadeniach určujú spravodajské členské štáty, ktoré musia Európskemu úradu pre bezpečnosť potravín (EÚBP) predložiť príslušné hodnotiace správy a odporúčania v súlade s článkom 8 ods. 1 nariadenia (ES) č. 451/2000. Pre tiodikarb bolo spravodajským členským štátom Spojené kráľovstvo a všetky príslušné informácie boli predložené 19. januára 2004.

(4) Hodnotiaca správa bola preskúmaná spôsobom peer review členskými štátmi a EÚBP v rámci pracovnej skupiny pre prehodnotenie a predložená Komisii 14. decembra 2005 vo forme záveru EÚBP týkajúceho sa preskúmania spôsobom peer review účinnej látky tiodikarb z hľadiska posúdenia rizika pesticídov (4). Táto správa bola preskúmaná členskými štátmi a Komisiou v rámci Stáleho výboru pre potravinový reťazec a zdravie zvierat a finalizovaná 14. júla 2006 vo forme revíznej správy Komisie pre tiodikarb.

(5) Počas hodnotenia tejto účinnej látky sa identifikovali viaceré problémy. Z posúdenia rizika súvisiaceho s použitím tiodikarbu ako insekcitídu vyplynulo, že konzumácia ošetreného stolového hrozna môže pre batoľatá predstavovať akútne riziko, rovnako ako konzumácia vína pre dospelé osoby. Okrem toho sa pri posúdení rizika súvisiaceho s použitím tiodikarbu ako moluskocídu objavili nedostatky v dôležitých údajoch, najmä pokiaľ ide o vystavenie prevádzkovateľov účinkom tejto látky a možné znečistenie podzemných vôd. Z tohto dôvodu nebolo možné na základe dostupných informácií skonštatovať, či tiodikarb spĺňa kritériá pre zaradenie do prílohy I k smernici 91/414/EHS.

(6) Komisia vyzvala oznamovateľa, aby predložil svoje pripomienky k výsledkom preskúmania spôsobom peer review a aby sa vyjadril k tomu, či má v úmysle túto látku ďalej podporovať. Oznamovateľ predložil svoje pripomienky, ktoré sa dôkladne preskúmali. Napriek argumentom, ktoré prezentoval oznamovateľ, však nebolo možné dané problémy vyriešiť a z posúdení vykonaných na základe informácií, ktoré sa predložili a prehodnotili počas stretnutí odborníkov EÚBP, nevyplýva, že za navrhovaných podmienok použitia možno očakávať, že prípravky na ochranu rastlín s obsahom tiodikarbu vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS.

(7) Tiodikarb by sa preto nemal zaradiť do prílohy I k smernici 91/414/EHS.

(8) Mali by sa prijať opatrenia na zabezpečenie odňatia platných povolení pre prípravky na ochranu rastlín s obsahom tiodikarbu do stanovenej lehoty a na zabezpečenie toho, že tieto povolenia sa nebudú obnovovať a že sa pre takéto výrobky nebudú vydávať nové povolenia.

(9) Všetky prechodné obdobia, ktoré členský štát poskytne na likvidáciu, skladovanie, uvádzanie na trh a využívanie existujúcich zásob prípravkov na ochranu rastlín s obsahom tiodikarbu, by sa mali obmedziť na dvanásť mesiacov, aby sa mohli využiť existujúce zásoby v jednom nasledujúcom vegetačnom období.

(10) Toto rozhodnutie neovplyvňuje žiadne kroky, ktoré Komisia môže podniknúť v súvislosti s touto účinnou látkou v neskoršej etape v rámci smernice Rady 79/117/EHS z 21. decembra 1978, ktorou sa zakazuje uvedenie na trh a používanie prípravkov na ochranu rastlín obsahujúcich určité účinné látky (5).

(11) Toto rozhodnutie neovplyvňuje predkladanie žiadostí týkajúcich sa tiodikarbu v súlade s ustanoveniami článku 6 ods. 2 smernice 91/414/EHS na účely jeho možného zaradenia do prílohy I k tejto smernici.

(12) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Tiodikarb sa nezaraďuje ako účinná látka do prílohy I k smernici 91/414/EHS.

Článok 2

Členské štáty zabezpečia:

a) odňatie povolení pre prípravky na ochranu rastlín obsahujúce tiodikarb do 25. novembra 2007;

b) že odo dňa uverejnenia tohto rozhodnutia sa nebudú poskytovať ani obnovovať žiadne povolenia pre prípravky na ochranu rastlín obsahujúce tiodikarb.

Článok 3

Prechodné obdobie udelené členskými štátmi v súlade s ustanoveniami článku 4 ods. 6 smernice 91/414/EHS musí byť čo najkratšie a uplynie najneskôr 25. novembra 2008.

Článok 4

Toto rozhodnutie je určené členským štátom.

V Bruseli 25. mája 2007 Za Komisiu Markos KYPRIANOU člen Komisie

(1) Ú. v. ES L 230, 19.8.1991, s. 1. Smernica naposledy zmenená a doplnená smernicou Komisie 2007/25/ES (Ú. v. EÚ L 106, 24.4.2007, s. 34).

(2) Ú. v. ES L 55, 29.2.2000, s. 25. Nariadenie naposledy zmenené a doplnené nariadením (ES) č. 1044/2003 (Ú. v. EÚ L 151, 19.6.2003, s. 32).

(3) Ú. v. ES L 98, 7.4.2001, s. 6.

(4) EFSA Scientific Report (2005) 55, 1-76, Conclusion regarding the peer review of pesticide risk assessment of Thiodicarb.

(5) Ú. v. ES L 33, 8.2.1979, s. 36. Smernica naposledy zmenená a doplnená nariadením Európskeho parlamentu a Rady (ES) č. 850/2004 (Ú. v. EÚ L 158, 30.4.2004, s. 7).